text: En la bataille Primonus
   S'est Cléomadès embatus.
   Toute la bataille branla
   Au lez là où il i entra.
   Ses coups savoit si departir,
   Que cil qui se povoit partir
   De lui, quant près de lui estoit,
   Ses Diex durement en looit.
   Griiois le sivoient de près,
   Qui moult erent aigre et engrès
   Que Caldieu fussent desconfit.
   Cléomadès fist tant qu'il vit
   Primonus, qui moult enpressez
   Ert des siens et avironnez.
   Quant Cléomadès veü l'a,
   Trestout droit vers lui s'adreça ;
   Car li chevaus sus koi séoit
   Grans et fors et rades estoit. 
   PageV01P277
   Maugré tous est à lui venus.
   Là fu mains ruistes coups ferus,
   folio35r
   Et mainte broigne derrompue,
   Et mainte cervele espandue,
   Et mains fors hiaumes descerclés,
   Et mains fors escus decoupés,
   Et mains chevaliers abatus
   À la terre tous estendus.
   Et maint cheval a vuide sele,
   Et trayner mainte bouele
   Peüst on en maint lieu veöir.
   Caldieu virent que nul povoir
   As Griiois celui jour n'auront.
   Les dos tornent : desconfit sont.
  